**Henri Pauli Toivonen** (25. elokuuta 1956 Jyväskylä – 2. toukokuuta 1986 Korsika) oli suomalainen rallikuljettaja.

Toivonen kuoli yhdessä kartanlukijansa Sergio Creston kanssa Korsikan rallissa toukokuussa vuonna 1986, kun hänen ajamansa auto suistui rotkoon ja syttyi palamaan. Onnettomuus osaltaan vaikutti B-ryhmän ralliautojen kieltämiseen MM-ralleissa. 

Henri Toivosta pidettiin hyvin lahjakkaana ja nopeana kuljettajana niin rallissa kuin rata-autoilussakin. Hänen isänsä Pauli Toivonen oli tunnettu ja 1960-luvulla hyvin menestynyt ralliautoilija. Henrin nuorempi veli Harri Toivonen oli hänkin moottoriurheilija, joka saavutti parhaimman menestyksensä rata-autoilussa. Henri Toivosella oli vaimo Erja Toivonen ja lapset Markus ja Arla Toivonen.

Ura
---

Ensimmäisen MM-rallinsa Henri Toivonen ajoi Jyväskylän Suurajoissa 1975. Lyhyellä urallaan hän ehti voittaa kolme MM-rallia; RAC-rallin vuosina 1980 ja 1985 sekä Monte Carlo -rallin vuonna 1986. Hän oli helmikuuhun 2008 asti nuorin osakilpailuvoittaja rallin MM-sarjan historiassa. Nuorimmaksi MM-rallin voittajaksi tuli Jari-Matti Latvala Ruotsin rallissa 2008.

Toivonen aloitti kartingissa ja myöhemmin kilpaili jäärata-ajossa. Hänen toiveensa oli ajaa ratakilpailua eikä rallia, mutta rahoituksen puutteen vuoksi hänen oli siirryttävä ralliin. Rallia varten hänen oli muutettava ajotapaansa kuten jarrutuspaikkoja ja ajolinjoja. Käännöskohta uralle tuli vuonna 1978 RAC-rallissa, jossa hän ajoi maaliin yhdeksäntenä. Toivonen sai tarjouksen ajaa Britannian rallisarjassa sekä muutamia kilpailuja myös rallin maailmanmestaruussarjassa. Kilpailukokemuksen myötä hän alkoi katsoa enemmän koko rallin voittoa ("voitto tulee ajamalla 99 prosentilla") eikä yksittäisten erikoiskokeiden voittoa.

Toivonen ehti ajaa kilpaa monenlaisilla autoilla. Rallia hän ajoi Simca 1000 Rallye 2:lla, Sunbeam Avengerilla, Talbot Sunbeam Lotuksella jolla oli voittamassa vuoden 1981 merkkimestaruutta - saavuttaen kakkostilat sekä San Remossa että Portugalin rallissa, Opel Asconalla, Opel Mantalla, Lancia Rally 037:llä, Porsche 911:llä ja Lancia Delta S4:llä joka jäi hänen viimeiseksi automallikseen. Radalla hän kilpaili formuloiden lisäksi myös muun muassa C-ryhmän Porsche 962:lla.

Samanlainen auto kuin Henri Toivosen Lancia Delta S4
Vuonna 1984 Toivonen sijoittui toiseksi rallin EM-sarjassa. Vuonna 1985 hän kolaroi Costa Smeralda -rallissa, jolloin kolme niskanikamaa murtui ja hän oli neljä kuukautta toipumassa.

Kaudella 1986 Toivonen voitti kauden avaavan Monte Carlo -rallin. Hän keskeytti moottoriongelmiin Ruotsin rallissa, ja oli johdossa kun Portugalin ralli keskeytettiin. Toivonen oli Korsikan rallin johdossa voitettuaan 12 erikoiskoetta 15:stä ennen ulosajoa.

Kaksi viikkoa ennen Korsikan rallia vuonna 1986 Toivonen voitti Costa Smeraldan rallin.

Kuolema
-------

Henri Toivonen kuoli Korsikan rallissa toukokuussa vuonna 1986, kun hänen ajamansa  Lancia Delta S4 rek.nro TO 73074E suistui rotkoon n. 5 km lähdöstä erikoiskokeella 18, räjähti ja syttyi palamaan. Onnettomuudessa kuoli myös Henrin yhdysvaltalainen kartanlukija Sergio Cresto.

Syytä onnettomuuteen ei koskaan saatu selville. Hieman taustatietoa antaa lyhyt haastattelu, jonka Toivonen antoi suomalaistoimittajalle hetkeä ennen onnettomuutta. Viimeisessä haastattelussa Henri kertoi, että "tää käy kunnon päälle, eikä riitä aivot tähän touhuun". Tähän mennessä kuljettajat olivat ajaneet jo yli neljä tuntia pikataipaleita.

Vuotta aiemmin samassa rallissa oli kuollut Toivosen ystävä ja tallikaveri Attilio Bettega. Bettega ajoi tuolloin vuonna 1985 Korsikan MM-rallissa myös numerolla 4, kuten Henri vuotta myöhemmin. Onnettomuuksien seurauksena kilpailunumeroa 4 ei käytetty Korsikan rallissa vuosina 1987–1994. Pian Toivosen onnettomuuden jälkeen rallin sääntöihin tehtiin muutoksia ja B-ryhmän ralliautojen käyttö MM-ralleissa kiellettiin kauden loppuun mennessä.

Vuosittain järjestettävä Mestareiden kisa on perustettu Henri Toivosen muistoksi. Henri Toivonen on haudattu Espoon tuomiokirkon hautausmaalle.

Henri Toivosen hauta Espoossa

Saavutukset
-----------

MM-voitot:

| Nr. | Kausi | Ralli | Kartanlukija | Auto |
| --- | --- | --- | --- | --- |
| 1 | 1980 | Yhdistynyt kuningaskunta Lombard RAC-ralli | Yhdistynyt kuningaskunta Paul White | Talbot Sunbeam Lotus |
| 2 | 1985 | Yhdistynyt kuningaskunta Lombard RAC-ralli | Yhdistynyt kuningaskunta Neil Wilson | Lancia Delta S4 |
| 3 | 1986 | Monaco Monte Carlon ralli | Yhdysvallat Sergio Cresto | Lancia Delta S4 |

Muut kansainväliset voitot:

| Vuosi | Ralli | Kartanlukija | Auto |
| --- | --- | --- | --- |
| 1980 | Suomi Tunturiralli | Suomi Antero Lindqvist | Talbot Sunbeam Lotus |
| 1983 | Yhdistynyt kuningaskunta Mansaaren ralli | Yhdistynyt kuningaskunta Fred Gallagher | Opel Manta 400 |
| 1983 | Ranska Mille Pistes -ralli | Yhdistynyt kuningaskunta Fred Gallagher | Opel Manta 400 |
| 1984 | Italia Costa Smeraldan ralli | Suomi Juha Piironen | Porsche 911 SC RS |
| 1984 | Belgia Ypresin ralli | Yhdistynyt kuningaskunta Ian Grindrod | Porsche 911 SC RS |
| 1984 | Ranska Mille Pistes -ralli | Yhdistynyt kuningaskunta Ian Grindrod | Porsche 911 SC RS |
| 1984 | Portugali Madeiran ralli | Suomi Juha Piironen | Porsche 911 SC RS |
| 1986 | Italia Costa Smeraldan ralli | Yhdysvallat Sergio Cresto | Lancia Delta S4 |

Tulokset
--------

| Vuosi | Talli | Auto | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | Sija | Pisteet |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1975 | Henri Toivonen | Simca Rallye 2 | MON | SWE | KEN | GRC | MAR | POR | FINKesk. | ITA | FRA | GBR |  |  |  | N/A | 0 |
| 1977 | Henri Toivonen | Chrysler Avenger | MON | SWE | POR | KEN | NZL | GRC | FIN5 | ITA | CAN | FRA | GBR |  |  | - | 0 |
| 1978 | Henri Toivonen | Citroën CX 2400 | MON | SWE | KEN | PORKesk. | GRCKesk. |  | CAN | ITA | CIV | FRA |  |  |  | - | 0 |
| Porsche 911 |  |  |  |  |  | FINKesk. |  |  |  |  |  |  |
| Chrysler Sunbeam |  |  |  |  |  |  |  |  |  |  | GBR9 |  |
| 1979 | Henri Toivonen | Fiat 131 Abarth | MON | SWE | POR | KEN | GRC | NZL | FINKesk. | CAN | ITA | FRA |  | CIV |  | – | 0 |
| Toyota Oil | Ford Escort RS1800 |  |  |  |  |  |  |  |  |  |  | GBRKesk. |  |  |
| 1980 | Talbot Cars GB | Talbot Sunbeam Lotus | MON | SWE | PORKesk. | KEN | GRC | ARG |  | NZL | ITA5 | FRA | GBR1 | CIV |  | 10. | 28 |
| Talbot Motor Co |  |  |  |  |  |  | FINKesk. |  |  |  |  |  |  |
| 1981 | Talbot | Talbot Sunbeam Lotus | MON5 | SWE | POR2 | KEN | FRAKesk. | GRCKesk. | ARG | BRA | FINKesk. | ITA2 | CIV | GBRKesk. |  | 7. | 38 |
| 1982 | Rothmans Opel Rally Team | Opel Ascona 400 | MON | SWE | PORKesk. | KEN | FRA | GRC3 | NZL | BRA | FINKesk. | ITA5 | CIV | GBR3 |  | 7. | 32 |
| 1983 | Rothmans Opel Rally Team | Opel Ascona 400 | MON6 | SWE | POR | KEN | FRA |  |  |  |  |  |  |  |  | 14. | 16 |
| Opel Manta 400 |  |  |  |  |  | GRCKesk. | NZL | ARG | FINKesk. | ITA4 | CIV | GBRKesk. |  |
| 1984 | Martini Lancia | Lancia 037 Rally | MON | SWE | PORKesk. | KEN | FRA | GRCKesk. | NZL | ARG | FIN3 | ITA | CIV | GBR |  | 16. | 12 |
| 1985 | Martini Lancia | Lancia 037 Rally | MON6 | SWE | POR | KEN | FRA | GRC | NZL | ARG | FIN4 | ITA3 | CIV |  |  | 6. | 48 |
| Lancia Delta S4 |  |  |  |  |  |  |  |  |  |  |  | GBR1 |  |
| 1986 | Martini Lancia | Lancia Delta S4 | MON1 | SWEKesk. | PORWD | KEN | FRAKesk. | GRC | NZL | ARG | FIN | CIV | ITA | GBR | USA | 13. | 20 |
| Lähde: |

Henri Toivonen populaarikulttuurissa
------------------------------------

Muusikko Arttu Wiskari mainitsee Henri Toivosen kappaleessaan Mökkitie.

Räppäri Julma Henri (nykyisin Julma H), vihjaa Henri Toivoseen kappaleessaan "171205" kutsumalla itseään "Henri Toivottomaksi".

Lähteet
-------

1. ↑
2. ↑  Latvalasta nuorin MM-rallin voittaja, neljä suomalaista pisteille! *mtvuutiset.fi*.  10.2.2008. Viitattu 12.4.2023.
3. ↑  An Interview with Henri Toivonen (katso digitoitu lehti, tekstintunnistuksessa virheitä) *motorsportmagazine.com*.  lokakuu 1982. Viitattu 12.4.2023. (englanniksi)
4. ↑  Nylund Juha, 1983: s.132-133
5. ↑  Henri Toivonen Biography *thruxton.f9.co.uk*. Viitattu 18.1.2023. (englanniksi)
6. ↑  On This Day: 1986 *wrc.com*.  2.5.2020. Viitattu 2.1.2023. (englanniksi)
7. ↑  Luke Barry: Toivonen’s often forgotten final victory *dirtfish.com*.  3.5.2023. Viitattu 4.5.2023. (englanniksi)
8. ↑  Kirkon hautausmaahan voi tutustua kännykkäsovelluksella
9. ↑  Henri Toivonen – Stats – WRC eWRC-Results.com.

Aiheesta muualla
----------------

Wikisitaateissa on kokoelma sitaatteja aiheesta ***Henri Toivonen***. 

* YLE:n toimittaja Henkan haudalla[vanhentunut linkki]
* YLE Elävä arkisto: Henri Toivonen menehtyi Korsika-rallissa[vanhentunut linkki]
* Site dedicate-Henri Toivonen (italiaksi)
* Top Gear: The corner that killed Group B (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Espanja
* Suomi (KANTO)

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.